b'\n_START_ARTICLE_\nHrva\xc5\xa1ki Apoksiomen\n_START_SECTION_\nNajdba\n_START_PARAGRAPH_\nLeta 1996 je belgijski turist Ren\xc3\xa9 Wouters pri potapljanju ob oto\xc4\x8dku Vele Orjule na pe\xc5\xa1\xc4\x8denem dnu med dvema skalama, na globini 45 m, opazil nenevaden predmet \xc4\x8dlove\xc5\xa1kih oblik. Izkazalo se je, da gre za kip, ki je obti\xc4\x8dal med skalama in katerega desna stran (del hrbta, glave, vratu in noge) je bila zasuta s peskom in muljem. Najdba je bila Ministrstvu za kulturo Republike Hrva\xc5\xa1ke prijavljena \xc5\xa1ele 1998 in 24. aprila 1999 sta ga na povr\xc5\xa1je dvignila odsek policijskih potaplja\xc4\x8dev ter strokovnjakov ministrstva za kulturo in zadrskega arheolo\xc5\xa1kega muzeja.\n_START_SECTION_\nOpis\n_START_PARAGRAPH_\nKip predstavlja mladega atleta med \xc4\x8di\xc5\xa1\xc4\x8denjem znoja in peska s strgalom. Strokovnjaki po mi\xc5\xa1i\xc4\x8dastih rokah in hrbtu sodijo, da gre za rokoborca (boksarji imajo navadno nakazane tudi udarce po obrazu). Noge so nagnjene malce na desno, trup pa v levo, tako da ustvarja komaj opazno S-linijo. Noge kipa so rahlo pokr\xc4\x8dene; glavnino te\xc5\xbee prena\xc5\xa1a desna noga, levo stopalo ima privzdignjeno peto. Glava je nagnjena navzdol, pogled je usmerjen na manjkajo\xc4\x8de strgalo, ki naj bi ga dr\xc5\xbeal v desnici._NEWLINE_ _NEWLINE_Od znane Lizipove razli\xc4\x8dice kipa se lo\xc4\x8di po tem, da ima roke ni\xc5\xbee, v vi\xc5\xa1ini boka. Umetnostna zgodovinarja Nenad Cambi iz Splita in Vincenzo Saladino iz Firenc menita, da je kip nastal v II. ali I. stoletju pr. n. \xc5\xa1t. po predlogi iz IV. stoletja pr. n. \xc5\xa1t. Odlit je bil v bronu s postopkom izgubljenega voska. Sestavljen je iz sedmih delov (glava, trup, roki, nogi, spolovila), ki so zvarjeni z anti\xc4\x8dno tehniko staljenega brona: nogi in roki so bile vdete v polkro\xc5\xbeno vdolbino v trupu, spolovilo pa nataknjena na lastovi\xc4\x8dji rep; glava je bila privarjena z zlitino s precej\xc5\xa1njim dele\xc5\xbeem svinca in kositra. Med restavriranjem so ugotovili, da se je pri ulivanju v kalup premaknilo glineno polnino v desni nogi, zato je plast brona neenakomerno debela in mehur\xc4\x8dasta, kar se odra\xc5\xbea v slab\xc5\xa1i stojnosti kipa. Napake, nastale med ulivanjem, so livarji pred cizeliranjem popravili z vdelavo majhnih pravokotnih in ve\xc4\x8djih mnogokotnih zaplat \xe2\x80\x93 njihova skrbnost nakazuje, da je bil kip zelo dragocen in vreden tak\xc5\xa1nih popravil. To izpri\xc4\x8duje tudi trud, da bi kip deloval \xc4\x8dim bolj \xc5\xbeivo: o\xc4\x8desne jamice so zapolnjevali o\xc4\x8desni vstavki, ki niso bili najdeni, ustnice in prsne bradavice so narejene iz bakrene plo\xc4\x8devine in so zato rahlo rde\xc4\x8dkaste barve, lasje so oblikovani kar se da natan\xc4\x8dno. _NEWLINE_ _NEWLINE_Kip stoji na podno\xc5\xbeju iz petih delov: zgornje plo\xc5\xa1\xc4\x8de in \xc5\xa1tirih stranic. Levo stopalo se povsem dotika podno\xc5\xbeja, desno pa stoji pa pakro\xc5\xbenem nastavku. Podno\xc5\xbeje je okra\xc5\xa1eno z izmenjajo\xc4\x8dimi se sosrednimi kvadrati in meandrasto oblikovanimi svastikami. Ker so okra\xc5\xa1ene vse stranice razen zadnje, se predvideva, da naj bi kip stal ob steni ali v ni\xc5\xa1i.\n_START_SECTION_\nRestavriranje in muzejska hramba\n_START_PARAGRAPH_\nKonservatorsko-restavratorska dela so se za\xc4\x8dela v oktobru 2000 na Hrva\xc5\xa1kem restavratorskem zavodu v Zagrebu. Kip je bil prekrit z morskimi usedlinami in organizmi (\xc5\xa1koljkami itd.), najraznovrstnej\xc5\xa1i material pa se je nabral tudi v njegovi votli notranjosti. Naprej so v bazenu s kipa odsoljevali topne soli, sledilo je mehansko odstranjevanje inkrustacije. Ta postopek so na Hrva\xc5\xa1kem izvajali prvi\xc4\x8d, potekal pa je predvsem ro\xc4\x8dno, zato je s presledki trajal tri leta. Ob koncu so oblikovali \xc5\xa1e posebno notranjo oporo, ki prevzema vso te\xc5\xbeo kipa in tako razbremenjuje po\xc5\xa1kodovano stegno desne noge._NEWLINE__NEWLINE_Po restavraciji je kip prevzel zagreb\xc5\xa1ki arheolo\xc5\xa1ki muzej. Odlo\xc4\x8deno je bilo, da bo po kon\xc4\x8danem gostovanju v Italiji kip vsaj dve leti v zagreb\xc5\xa1kem muzeju. Nadaljnja hramba je bila negotova, saj so kip zahtevali tako Mali Lo\xc5\xa1inj in Reka kot Zadar. Konec februarja 2007 se je premier Ivo Sanader izrekel za to, da bi kip hranili v Malem Lo\xc5\xa1inju, vendar je kon\xc4\x8dno dolo\xc4\x8ditev prepustil posebnemu svetu za varstvo kulturne ded\xc5\xa1\xc4\x8dine (Vije\xc4\x87e za kulturna dobra), ki je oktobra 2007 soglasno odlo\xc4\x8dil, da bo Apoksiomen name\xc5\xa1\xc4\x8den v Pala\xc4\x8di Kvarner v Malem Lo\xc5\xa1inju, kar je potrdilo tudi kulturno ministrtsvo. V ta namen je bila posebnemu odboru, katerega \xc4\x8dlan je bil tudi takratni lo\xc5\xa1injski \xc5\xbeupan Gari Cappelli, naro\xc4\x8dena preureditev Pala\xc4\x8de Kvarner, da bo ustrezala vsem merilom za trajno hramba kipa. Ker so ocenili, da bodo dela trajala dve leti, so sklenili, da bo kip vsaj \xc5\xa1e dve leti v Arheolo\xc5\xa1kom muzeju u Zagrebu. Dejansko so pogodbo za dograditev prostora za hrambo Apoksiomena, v vrednosti 12,5 milijona kun, podpisali \xc5\xa1ele 3. marca 2012.\n_START_SECTION_\nO kipu\n_START_PARAGRAPH_\nV votli notranjosti kipa so na\xc5\xa1li obilo raznovrstne organske tvari: kosce lesa (\xc4\x8drni\xc4\x8devje), lovorove liste, ostanke plodov, semen in \xc5\xbeu\xc5\xbeelk, v podlakti leve roke pa celo gnezdo majhnega glodavca. Na dalj\xc5\xa1o prisotnost glodavca ka\xc5\xbeejo tudi ko\xc5\xa1\xc4\x8dice oljk in \xc4\x8de\xc5\xa1enj ali vi\xc5\xa1enj, ki se vse kon\xc4\x8dujejo z odprtinico, okrog katere so jasno razvidni sledovi zob. Najdeno rastlinstvo ka\xc5\xbee, da kip izvira s katerega gr\xc5\xa1kih otokov ali priobalnega pasu. Analiza z ogljikovim izotopom C\xc2\xb9\xe2\x81\xb4 je pokazala, da je najstarej\xc5\xa1a breskova ko\xc5\xa1\xc4\x8dica, iz leta 20 pr. n. \xc5\xa1t., obdelan kos lesa je iz leta 50 n. \xc5\xa1t., zoogleneli kos lesa pa iz leta 110 n. \xc5\xa1t. Glede na razlike v starosti najdenih organskih ostankov ter njihovo raznovrstnost sklepajo, da je bil kip dlje \xc4\x8dasa odlo\xc5\xbeen na robu kakega naselja, da so imeli glodavci, ki so se naselili v njem, dostop do sadovnjakov, nasadov, polj in travnikov. Ko je kip odplul proti severu Jadrana, najverjetneje v Oglej, Pulj, Raveno ali v zaliv Verige na Velikem Brionu za okras tamkaj\xc5\xa1nje vile, je bil \xc5\xbee starina. Ker na mestu najdbe niti obse\xc5\xbeno iskanje na ve\xc4\x8d 1000 km\xc2\xb2 ni prineslo nikakr\xc5\xa1nih ostankov ladje (razen skrivljene sidrne pre\xc4\x8dke iz svinca in nekaj \xc4\x8drepinj amfore iz II. stoletja pr. n. \xc5\xa1t.), domnevajo, da je kip padel s krova, ko so se pretrgale sidrne vrvi, ali pa ga je posadka sama vrgla v morje, da bi zmanj\xc5\xa1ala te\xc5\xbeo ladje in tako la\xc5\xbee obvladala ladjo v nevihti.\n_START_SECTION_\nPomen in muzejska gostovanja\n_START_PARAGRAPH_\nHrva\xc5\xa1ki Apoksiomen je najceloviteje ohranjen kip Apoksiomena in kljub napakam eden najlep\xc5\xa1e izdelanih. Dodatno vrednost ima, ker je bil najden v enem kosu in je izdelan iz brona, kakor ve\xc4\x8dina klasi\xc4\x8dnih gr\xc5\xa1kih kipov, v nasprotju z marmornimi rimskimi kopijami._NEWLINE__NEWLINE_Projektu Hrva\xc5\xa1ki Apoksiomen, ki ga je Hrva\xc5\xa1ki restavratorski zavod izvdedel skupaj z mnogo drugimi organzacijami, je zdru\xc5\xbeena komisija EU in Europe Nostre izkazala poseben pomen, ko mu je 8. junija 2007 izmed 158 prijavljenih projektov iz 32 dr\xc5\xbeav podelila nagrado za kulturno dedi\xc5\xa1\xc4\x8dino Evropske unije in medaljo Europe Nostre v kategoriji restavriranja umetnin._NEWLINE_Potem ko je bil kip predstavljen doma\xc4\x8di javnosti v Zagrebu (18. maj\xe2\x80\x9317. september 2006), je bil od oktobra 2006 do 30. januarja 2007 razstavljen v Firencah (Palazzo Medici Riccardi), kjer si ga je ogledalo 80.000 ljudi; prav Apoksiomen naj bi bil vzrok za mno\xc5\xbei\xc4\x8den obisk pala\xc4\x8de._NEWLINE_9. julija 2008 je bil kip razstavljen v Etnografskem muzeju v Splitu, septembra istega leta pa v Dubrovniku._NEWLINE_30. 3.\xe2\x80\x9330. 5. 2011 je bil Hrva\xc5\xa1ki Apoksiomen razstavljen v  Mestnem muzeju Ljubljana v okviru razstave Anti\xc4\x8dni Grki na Hrva\xc5\xa1kem. Gostujo\xc4\x8da razstava je bila priredba razstav Anti\xc4\x8dki Grci na tlu Hrvatske (Galerija Klovi\xc4\x87evi dvori) in Hrvatski Apoksiomen (Hrva\xc5\xa1ki restavratorski zavod), nastala pa je pod pokroviteljstvom Ministrstva za kulturo Republike Slovenije, Ministrstva za kulturo Republike Hrva\xc5\xa1ke in Mestne ob\xc4\x8dine Ljubljana  v sodelovanju z Galerijo Klovi\xc4\x87evi dvori, Hrva\xc5\xa1kim restavratorskim zavodom, Muzejem in galerijami mesta Ljubljane in Restavratorskim centrom Zavoda za varstvo kulturne dedi\xc5\xa1\xc4\x8dine Slovenije._NEWLINE_24. aprila 2013 se je kip vrnil s trimese\xc4\x8dnega gostovanja v pari\xc5\xa1kem Louvru v okviru Festivala Hrva\xc5\xa1ke v Franciji v zagreb\xc5\xa1ki Muzej Mimara.'